ยูโอบีหวั่นลูกค้าหนีออกตั๋วตุนเงินฝาก
ยูโอบีหวั่นลูกค้าโยกเงินฝากหนี ออกตั๋วบี/อี ตุนเงินฝากรองรับพรบ.คุ้มครองเงินฝาก ตั้งเป้าปีนี้โต 3 หมื่นล้าน
9 มี.ค. 2554

ยูโอบีหวั่นลูกค้าโยกเงินฝากหนี ออกตั๋วบี/อี ตุนเงินฝากรองรับพรบ.คุ้มครองเงินฝาก ตั้งเป้าปีนี้โต 3 หมื่นล้าน
นายยุทธชัย เตยะราชกุล ผู้ช่วยกรรมการผู้จัดการ บุคคลธนกิจ ธนาคารยูโอบี กล่าวว่า ในปีนี้ธนาคารตั้งเป้าระดมเงินเงินฝากสุทธิเพิ่มขึ้น 15 % จากฐานเงินฝากที่ 1.6 แสนล้านบาท โดยจะเน้นไปที่ผลิตภัณฑ์ตั๋วบี/อี ซึ่งตั้งเป้าการเติบโตเอาไว้ที่ 2.5-3 หมื่นล้านบาทหรือเติบโตขึ้น 10 % จากปีที่ผ่านมา เนื่องจากสัดส่วนสินเชื่อต่อเงินฝากของธนาคารขณะนี้ใกล้แตะระดับ 100 % แล้ว
อย่างไรก็ตามยืนยันว่าสภาพคล่องของธนาคารในปัจจุบันยังไม่น่ากังวล แต่ที่ต้องเร่งระดมเงินฝาก โดยเฉพาะในผลิตภัณฑ์ตั๋วแลกเงิน ก็เพื่อรักษาฐานลูกค้าให้อยู่กับธนาคารในระยะยาว รองรับการปรับลดวงเงินคุ้มครองเงินฝาก ที่จะมีผลทั้งในปีนี้และปีถัดไป 
โดยล่าสุดได้ออกแคมเปญตั๋วแลกเงิน ยูโอบี สปีดี้ 1-2-3 อายุ 12 เดือน ดอกเบี้ยสูงสุด 3 % สำหรับวงเงิน 20 ล้านบาทขึ้นไปและ ดอกเบี้ย 2.85 % สำหรับวงเงินตั้งแต่ 5 แสน – 20 ล้านบาท ตั้งเป้าเอาไว้ที่ 1 หมื่นล้านบาท ทั้งนี้แคมเปญนี้จะมีระยะเวลาตั้งแต่วันที่ 2-31 มี.ค. เท่านั้น 
“ในปีที่ผ่านมาตั๋วบี/อีทั้งระบบ มีการเติบโตขึ้นถึง 40 % หรือเพิ่มเป็น 1 ล้านล้านบาท จาก 7 แสนล้านบาท ขณะที่เงินฝากปกติเติบโตขึ้นเพียง 5 % สะท้อนให้เห็นว่านักลงทุนเริ่มสนใจการลงทุนในตั๋วแลกเงินและคุ้นเคยกับผลิตภัณฑ์ประเภทนี้มากขึ้น ซึ่งสาเหตุหลักมาจากพรบ.คุ้มครองเงินฝาก เชื่อว่าต่อจากนี้ตั๋วบี/อีจะเข้ามามีบทบาท” นายยุทธชัย กล่าว
นอกจากนี้ ธนาคารยังมีการปรับขึ้นอัตราดอกเบี้ยเงินฝากประจำระยะยาวทุกประเภท โดยเงินฝากประจำ 24 และ 36 เดือน ปรับขึ้น 0.25 % ขณะที่บัญชีเงินฝากประจำปลอดภาษี ยูโอบี ทวีสิน และ ยูโอบี แคร์ โฟร์ คิดส์ ระยะเวลา 48 และ 60 เดือน ปรับขึ้น 0.50 % และ 0.75 % ตามลำดับ